- Tsutɨarika
- <
- 43
- >

43
Kutse 'iwamama kememɨte'u'axɨa hutarieka 'Ekipitu
1 Naitsarie Kanani kwieyaritsie matsi waɨkawa mepɨyehaakakwitɨwekai. 2 Merikɨte kepauka tɨriku memuxɨ, memeikuxɨawiekai 'Ekipitu, mɨpaɨ katiniwarutahɨawe wapaapa:
—Xekenehuta hutarieka tawarita xekenexɨawiyu tɨriku temeixeiyanikɨ ta'ikwai.
3 Matsi Kura mɨpaɨ katinitahɨawe:
—'Iya tewi heitseriemekɨ mɨpaɨ pɨtaretahɨawixɨ kename tawariri tekaheuhunikekai, ta'iwa xeikɨa Wenikamini te'awitɨtɨ teyɨwawekai. 4 Xɨka 'ekɨ pe'itaunieka tamuta, tekatenixɨawiyuni. 5 Ya pɨtikatixaɨ, titayari teteheuhuni. Mɨkɨ tewi heitserie mɨpaɨ painekai kename tekahauhunikekai, tamuta xɨka tekahawitɨkɨni.
6 'Ixaheri mɨpaɨ katiniwarutahɨawe:
—¿Titayari mɨpaɨ xeteheitahɨawixɨ mɨkɨ tewi, kename yu'iwa xeime xehexeiya? 'Uximatɨarika waɨkawa xepɨnetsiwiwirie.
7 Mɨkɨ mɨpaɨ mepɨte'ita'ei:
—Mɨkɨ tewi pɨtatsiheku'iwawiyakai waɨkawa tahepaɨtsita: “¿Xepaapa 'akuxi reyeika? ¿Xemuta 'akuxi, xewitɨ reyeika?” 'Utaitɨ, ta'iwama tatɨɨriyama wahepaɨtsita. Tame tepɨkaheyɨwawekai yɨkɨ temetiyuanikekai. Ta'iwa tatsihetawawirienike tepɨkahe'eriekai.
8 Yuhetsiemieme Kura yupaapa 'Ixaheri mɨpaɨ katiniutahɨawe:
—Wenikamini keheyani tahamatɨa. Keneneuhɨritɨa, kwitɨwa tekaniyehuni temɨwikwekakɨ tame meta taniwema. 9 Ne hetsiena mieme nekaninehɨritɨamɨkɨ. Xɨka nekamatsi'atɨirieni 'ena, ne hetsiena mieme nerapitɨ nekanayeimɨkɨ neheyemekɨ. 10 Xɨka niuki tekaxɨatɨakake waɨkawa, 'ari hutakɨa tepakunuaxɨanike.
11 Hikɨ 'Ixaheri wapaapa mɨpaɨ katiniwarutahɨawe:
—Kamɨtsɨ mɨpaɨ xeketeneuyuri, yu'iwa xekenanuwitɨki. Takwiepa mɨtixuawe 'aixɨa mɨti'anene xeketeneuka'ikata yukuxitariteta. Xeketenanutɨkiri 'iya tewi, xekenemikwa waritsamu 'etsiwa, xiete, witsimu'ɨa, mixaxi, pitsitatsi, 'erimenitɨra nuetsi hepaɨ mɨ'anene. 12 Tawarita pɨrata hepaɨna paɨmeme xekenanu'ɨiri. Mɨkɨ xepeiyetuirieni mamayatsie yukuxitariteta xemeitaxei, tietɨtsɨ mɨpaɨ kara'eriwatɨ muwa mɨneikamanaxɨ. 13 Yumuta xekenanuwitɨki mɨkɨ tewi hetsɨa. 14 Kakaɨyari Naimekɨmɨtɨrɨkaɨye mɨkɨ tewi 'aixɨa mɨtixexeiyanikɨ ke'upitɨani, Wenikamini xeime meta 'iwaya, meke'akunuaxɨani xehamatɨa. Xɨkari ne neniwema newareuyehɨamɨkɨ, ¿ketsɨari ne'uyɨni? Tsepari.
15 'Ixaheri niwemama mekatenetɨni 'imikierite, tawarita pɨrata hepaɨna paɨmeme, Wenikamini me'awitɨtɨ, meyumexɨitɨatɨ mekanekɨne 'Ekipitu. Me'uta'axɨaka Kutse hɨxie mekaniti'uni. 16 Kepauka Kutse Wenikamini muxei yunaime wahamatɨa, yuparewiwame mɨpaɨ katiniutahɨawe: «Keniwaranuwitɨki 'ikɨ teɨteri nekie, kenemi'a tuuru muwaiya 'ikwai kenekawewi, tuka nehamatɨa mekatenekwaikuni».
17 Ti'uximayatame katinaye'atɨani kemɨtiu'aitɨarie. Kaniwarewitɨni Kutse kie. 18 Mɨkɨ metehetimaika Kutse kie memewitɨkiekaikɨ waɨkawa mekanimamakaitɨni. Mɨpaɨ mepɨte'u'eri: «'Ikɨ tewi pɨtatsi'atɨa yukie tapɨrata mɨkahe'ɨikɨ matɨari mieme. 'Ikɨ xɨari pɨtatsikwini 'uximayatsikakɨ waɨriyarika tati'aitɨatɨ meta tapuxurima».
19 'Ayumieme kiita meheutahaxɨanike 'ahurawa mekaniukɨne, Kutse kie ti'uximayatame mɨpaɨ mekateniutahɨawe:
20 —Neuxei ti'aitame, 'ekɨ pekatinimaika xeimiemeri tepeɨkɨkɨnixɨa, tɨriku tepekunanai. 21 Kepauka mana temeta'axɨa hakewa temekuhenikekai tɨkarikɨ, hikɨ takuxitarite temanukɨxɨnaxɨa. Muwa kanatimanekaitɨni pɨrata, kepaɨmemekɨ temɨteyutuakai. Hikɨ tekane'ɨka mɨkɨ pɨrata. 22 Hipameta pɨrata tekana'ɨka, tawarita tɨriku teminanenikɨ. 'Atsitepɨkatemate kemɨ'ane muwa meikamanaxɨ.
23 Ti'uximayatame mɨhɨritɨarie mɨpaɨ katiniwarutahɨawe:
—Xepɨkayu'iyaritɨaka, ne nekanenɨ'ɨni mɨkɨ pɨrata kɨmana xemɨte'uyutua. Xekakaɨyari xepaapa kakaɨyarieya muwa xɨari peikamanaxɨa mɨkɨ 'imikieri.
Ti'uximayatame Tsimehuni kaniwa'atɨirieni, 24 'ana kaniwarewitɨni memeutahaxɨanikɨ Kutse kiita. Haa meta kaniwaruhanitɨani yuketate memɨtihauxinikɨ, wapuxurimata katiniwarutimini. 25 Mɨkɨri mepɨtemaikai Kutse wahamatɨa mɨtikwanikekaikɨ tuka. Mekateniukuha'aritɨani 'imikieri kepauka munuanikekai.
26 Kepauka Kutse munua yukie, mɨkɨ mekaniukahɨxima'uni hɨxiena. Mekaniyetuirieni 'imikieri memeiyetɨkiriekai meta mekanitawaɨritɨani. 27 Kutse kaniwaruta'iwawiya kememɨteheu'eriekai. Mɨpaɨta katiniwaruta'iwawiya:
—¿'Aixɨa reu'eriekai xepaapa, mɨkɨ 'ukiratsi xemɨnetsihaxaxatɨwakai? ¿Rayeyuri 'akuxi?
28 Mɨkɨ mekatenita'eiya:
—Mɨkɨtsɨ tapaapa payeyuri, 'aixɨa katineu'erieka.
'Ana hutarieka hɨxiena mekaniukahɨxima'uni. 29 Kutse waranuxeiyatɨyaka, kepauka Wenikamini yu'iwa muxei paapaya warutsieya hetsiemieme, mɨpaɨ katiniwaruta'iwawiya:
—¿'Ikɨ tihɨkɨ xe'iwa 'etsimɨyumate xemɨnetsihaxaxatɨwakai? Kakaɨyari kematsi'ɨwiyani neniwe —katinitahɨawe.
30 Kutse kaneyukaheiwerietɨyani yumuta xeiyatɨ 'inaki'erietɨ. Yapauka kanewayeyani, mɨwayehuputsie heutahaka, kaniutatsuani. 31 'Uyunɨtɨaka 'anaka'ɨtaimaka, kaniwayeyani. Mɨpaɨ kaniutayɨni: «'Ikwai xekenakatuaxɨa».
32 Kutse 'ikwaiya yuxaɨtame kanamaniyarieni, 'ekipitutari wa'ikwai yuxaɨtameta. Hepɨrayutsixi meta Kutse 'iwamama wa'ikwai yuxaɨta mepamaniyariexɨa, 'ekipitutari wahepaɨtsita 'axapɨ'anekai hipame wahamatɨa xɨka mete'ukwani. 33 Kutse 'iwamama hɨxiena mekanayaxe, kememɨte'ununuiwaxɨ, kwimeniyuxexeiyakaitɨni mehɨxiyatɨ. 34 Kepauka 'ikwai Kutse mamaniyarie mexayatsie, Wenikamini kanamaniyarieni 'auxɨwime xakɨyari Kutse mexayatsie miemetɨme, 'iwamamata xeixakɨyari xeikɨa mekanamaniyariexɨani yuxexuitɨ. Kaxie winuyari mekananu'ieni Kutse hamatɨa.

- Tsutɨarika
- <
- 43
- >

© 2020 Wycliffe Bible Translators, Inc.